আবদুল মাতলুব আহমাদ: ভারতের সাথে বাংলাদেশের রাজনৈতিক সম্পর্ক ১৯৭৪ সালে যেমন ছিল বর্তমানে সম্পর্কটা ওই পর্যায়ে আবার ফিরে এসছে। ব্যবসার ক্ষেত্রেও ভারত পূর্বের তুলনায় বর্তমানে বাংলাদেশকে অনেক বেশি ছাড় দিচ্ছে। যেমন ২০১১ সাল থেকে বাংলাদেশ সম্পূর্ণ শুল্কমুক্ত সুবিধায় ভারতে পণ্য রপ্তানি করছে। কিন্তু ভারতকে শুল্ক দিয়ে বাংলাদেশে পণ্য রপ্তানি করতে হয়। পৃথিবীর কোথাও এ ধরণের ওয়ান-ওয়ে শুল্কমুক্ত বাণিজ্য নেই। আমাদের দেশের জন্য এটা বেশ বড় সুযোগ। কিন্তু এখানে আমাদেরকে শুধুমাত্র পোষাক শিল্পের ওপর নির্ভর করে থাকলে চলবে না। আমাদেরকে রপ্তানিযোগ্য পণ্য বাড়াতে হবে। শুধু তাই নয় ভারত থেকে যেসব পণ্য আমাদের দেশে আসছে সেটা এখানেই উৎপন্ন করতে হবে। বাংলাদেশ থেকে উৎপাদিত পণ্য ভারতসহ বিশ্বের অন্য দেশগুলোতেও বিক্রি করবে। এ প্রক্রিয়া বর্তমানে শুরুও হয়েছে। যেমন টাটা, ম্যারিকো, হিরো, সান ফার্মা ইত্যাদি কোম্পানিগুলো এদেশে তাদের কার্যক্রম রয়েছে। এছাড়া এ জাতীয় অন্য কোম্পানিগুলোও এদেশে বিনিয়োগ করতে কিংবা তাদের কার্যক্রম শুরু করতে আগ্রহী।